Martin T. Torgerson

Martin Torinus Torgerson (født 7. november 1875 i Norge, død 12. juni 1935 i USA) var en norskfødt sjømann som tjenestegjorde i United States Navy. Han utmerket seg i kamp under bokseropprøret i Kina og ble tildelt Medal of Honor, USAs fremste militære utmerkelse.

Torgerson ble født i Norge, på et sted amerikanske kilder oppgir som «Oleesen». Han utvandret til USA der han bodde i Virginia.
 
Torgerson gikk inn i sjøforsvaret og ble sendt til Kina, der USA, som en del av åttenasjonsalliansens internasjonale styrker, bekjempet Selskapet for de rettskafne og harmoniske knyttnever i det som er kjent som bokseropprøret. Torgerson utmerket seg i kamp 13. og 20.–22. juni 1900 og ble for dette hedret med Medal of Honor. Han er en av 19 norskfødte som er tildelt denne medaljen og den eneste norskfødte blant de 59 som fikk medaljen for innsats under bokseropprøret.

Torgerson ble etter sin død i 1935 gravlagt på æresgravlunden i Arlington like utenfor Washington, DC.

Referanser 

Soldater i U.S. Navy
Medal of Honor
Personer fra USA født i Norge
Fødsler i 1875
Dødsfall i 1935